送許丈赴行在
作者：鄧肅
朝代：宋

paragraphs: 狄犬夜吠夷門月，乾坤易位人泣血。
那知千官舞蹈迴，馬上洋洋面不熱。
許侯逆風敢孤騫，黄金圍腰挽不前。
大明昇天狐兔遯，再拜丹墀吾節全。
我時上天恣狂直，權臣舌端飛霹靂。
當時陷穽皆交遊，侯獨臨存真鐵石。
此來邂逅一笑間，夜傾閩酒赤如丹。
胸中磊塊澆未下，征旆匆匆又吳山。
山前鮫鰐翻平陸，殺人如麻未充腹。
憑君仗劍追祖風，坐令四海桑田復。